4.Proporționalitate

Având în vedere situația geopolitică fără precedent și amenințarea semnificativă la adresa cetățenilor și a economiei UE, există o nevoie clară de acțiune coordonată.

Interdicția de a executa instrumente financiare derivate TTF lunare care depășesc plafonul prevăzut în prezenta propunere este un mijloc adecvat pentru a evita astfel de prețuri excesiv de mari în întreaga Europă, inclusiv pe alte piețe din întreaga UE.

Limitele de ofertare sunt o caracteristică comună pe piețele tranzacționate pentru a aborda problema mecanismelor de formare a prețurilor care ar putea conduce la efecte dăunătoare pentru consumatori. Un astfel de mecanism există, de exemplu, pe piețele energiei electrice din UE [a se vedea, de exemplu, articolul 10 din Regulamentul (UE) 2019/943] și poate fi găsit și pe piețele din afara Uniunii, cum ar fi cele din SUA. De exemplu, Chicago Mercantile Exchange (CME), în cadrul căreia este tranzacționat contractul futures Henry Hub, are limite de preț și sisteme de tranșe de prețuri. Limitele de preț reprezintă intervalul maxim de prețuri permis pentru un contract futures în fiecare sesiune de tranzacționare.

În plus, mecanismul nu este menit să intervină în interacțiunea normală dintre cerere și ofertă și să „creeze un plafon” în ceea ce privește stabilirea normală a prețurilor. Acesta poate fi declanșat numai în situații excepționale în care creșterea prețurilor TTF nu are legătură cu prețurile de la alte burse, punând momentan sub semnul întrebării caracterul adecvat al acestora ca preț de referință.

Mecanismul de corecție a pieței va fi declanșat numai în circumstanțe excepționale pentru o perioadă de timp strict limitată. Este puțin probabil ca lichiditatea pe alte huburi să fie grav afectată. Contractele TTF sunt, de asemenea, tranzacționate pe aceste piețe în scopul acoperirii riscurilor; cu toate acestea, limitele de preț pot oferi informații participanților pe piață cu privire la strategiile de acoperire împotriva riscurilor, astfel încât aceștia să se poată proteja împotriva prețurilor ridicate în viitor. Piețele continentale care nu au acces la GNL au rămas strâns aliniate la TTF, astfel încât orice plafon al prețurilor pentru TTF va avea un impact limitat asupra lichidității lor.

Mai mult, limita de ofertare va fi dezactivată imediat atunci când aceste circumstanțe excepționale încetează să mai existe. În plus, mecanismul de corecție a pieței este însoțit de un set cuprinzător de garanții, care permit suspendarea mecanismului în cazul în care apar perturbări neintenționate ale pieței, care afectează în mod negativ securitatea aprovizionării și fluxurile intra-UE. În fine, măsura nu afectează în mod nejustificat drepturile participanților la piață de a continua să își desfășoare activitatea, deoarece limita de tranzacționare nu va afecta drepturile participanților la piață de a încheia tranzacții bilaterale sau extrabursiere.

Prin urmare, intervenția nu depășește ceea ce este necesar pentru atingerea obiectivului de politică urmărit și, prin urmare, este proporțională. Mecanismul de corecție a pieței este un instrument adecvat, necesar și proporțional pentru atingerea obiectivului de atenuare a impactului prețurilor anormal de mari ale gazelor.